A Boronka-melléki Tájvédelmi Körzetben, a Boronka-patak és az Aranyos-patak mentén élőhely-rekonstrukciót valósít meg a Duna-Dráva Nemzeti Park Igazgatóság, mint a terület vagyonkezelője. A 400,00 millió Ft összegű, Európai Uniós vissza nem térítendő támogatással megvalósuló beruházás eredményeképp javul a terület ökológiai állapota, növekszik a jellegzetes vizes és vízi élőhelyek kiterjedése, javul az erdei élőhelyek vízellátása.

A beruházás segítségével a Duna-Dráva Nemzeti Park Igazgatóság egyrészt csökkenteni szeretné az egyre hosszabb aszályos időszakok során bekövetkező kiszáradás mértékét, másrészt mérsékelni kívánja az időnként hirtelen lezúduló nagy mennyiségű csapadék okozta árvizek romboló hatását.

A projekt keretében elkészülnek a szükséges tervek, tanulmányok, lezajlanak az engedélyeztetési eljárások, majd megépülnek a szükséges fenékküszöbök, töltések. A patakvölgyekben még fellelhető, eredeti, meanderező mederszakaszokat természetszerűen kialakított, csésze keresztszelvényű árkokkal kötik össze.  
A talajvízszint emelésével, illetve a csapadékvizek visszatartásával javul a gyepterületek ökológiai állapota, visszaáll a kékperjés láprétekre jellemző fajösszetétel, növekszik a társuláshoz köthető védett növényfajok állománya. Az őshonos erdőtársulások állandó és megbízható fészkelőhelyet biztosítanak számos, természetvédelmi szempontból értékes madárfajnak. A talajvízszint emelése, valamint a kaszálással és legeltetéssel folytatott természetvédelmi kezelés nyomán az őshonos állományok jobb helyzetbe kerülnek, mindez az inváziós növényfajok visszaszorításához is hozzájárul.

„A Boronka-melléki Tájvédelmi Körzet szabályozott vízfolyásainak rehabilitációja, a vízvisszatartás javítása” megnevezésű projekt tervezett befejezési dátuma: 2029. november 30. A projekt azonosító száma: KEHOP\_PLUSZ-3.2.1-24-2025-00016. A „Környezeti és Energiahatékonysági Operatív Program Plusz Természetvédelmi beruházások – infrastruktúra, kommunikáció” felhívás nyomán megvalósuló projektről bővebb információt a <https://ddnp.hu> oldalon olvashatnak.

További információ kérhető: Nyemcsok Tamás tájegységvezető

Elérhetőség: Tel.: +36/30/461-6306, E-mail: tamas.nyemcsok@ddnp.hu

**Élőhelyrehabilitáció a Boronkán**

2025. június 12.

Sajtóközlemény